पाएं अपने शहर की ताज़ा ख़बरें और फ्री ई-पेपरडाउनलोड करें
पटना। महाराजगंज लोकसभा उपचुनाव का मतदान रविवार सुबह सात बजे से शुरू होगा। चुनाव आयोग ने पानापुर और इसुआपुर प्रखंडों को छोड़ पूरे लोकसभा क्षेत्र में शाम छह बजे तक मतदान मुकर्रर किया है। वोटरों के उत्साह और मतदान की अधिक अवधि को देख भारी मतदान के आसार जताए जा रहे हैं।
दूसरे उपचुनाव से हटकर यह चुनाव किसी आम चुनाव से कम महत्व नहीं रखता। चुनाव मैदान में एनडीए उम्मीदवार पीके शाही, राजद के प्रभुनाथ सिंह और कांगे्रस के जितेंद्र स्वामी डंटे हैं। तीन निर्दलीय और अन्य उम्मीदवार भी हैं। वाम दलों ने उम्मीदवार नहीं दिया है। मुख्य मुकाबला उन्हीं तीन उम्मीदवारों के बीच हो रहा है। व्यवहार में जदयू उम्मीदवार की ओर से मुख्यमंत्री नीतीश कुमार और राजद की ओर से पार्टी सुप्रीमो लालू प्रसाद की प्रतिष्ठा दांव पर है। कई मायने में यह चुनाव दिलचस्प हो गया है।
पूरे सारण प्रमंडल में दो दशकों तक लालू प्रसाद से राजनीतिक लोहा लेने वाले प्रभुनाथ सिंह उन्हीं के सहारे चुनाव मैदान में हैं। जबकि दो बार समता पार्टी और जदयू के टिकट पर चुनाव जीतकर महाराजगंज से सांसद रहे प्रभुनाथ के सामने जदयू केही पीके शाही इस बार प्रबल दावेदार हैं। वहीं पिछली बार राजद टिकट पर चुनाव जीते उमाशंकर सिंह के निधन से हो रहे उप चुनाव में उनके पुत्र जितेंद्र स्वामी कांगे्रस टिकट पर मैदान में हैं। प्रभुनाथ सिंह को किसी कीमत पर हराने और अपने पुराने मित्र शिक्षा मंत्री प्रशांत कुमार शाही को संसद पहुंचाने के लिए मुख्यमंत्री नीतीश कुमार चुनाव में व्यक्तिगत दिलचस्पी ले रहे हैं। जबकि राजद सुप्रीमो लालू प्रसाद ने अपने पुराने राजनीतिक विरोधी प्रभुनाथ सिंह को संसद पहुंचाने का बीड़ा उठा रखा है। इस लिहाज से नीतीश कुमार और लालू प्रसाद की प्रतिष्ठा इस उपचुनाव से जुड़ गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn